
                                                     Bucureşti 15.04.2008                                                                                  

                                                                                                            23/83/2008

AVIZ

asupra proiectului de Lege pentru aprobarea Ordonanţei de urgenţă a Guvernului nr.2/2008 privind modificarea şi completarea Ordonanţei Guvernului nr.14/2004 pentru reglementarea modului şi condiţiilor de valorificare a bunurilor intrate, potrivit legii, în proprietatea privată a statului


În conformitate cu prevederile art.95 şi 115 din Regulamentul Camerei Deputaţilor, republicat, Comisia pentru Industrii şi Servicii a fost sesizată spre dezbatere şi avizare, în procedură de urgenţă, cu proiectul de Lege pentru aprobarea Ordonanţei de urgenţă a Guvernului nr.2/2008 privind modificarea şi completarea Ordonanţei Guvernului nr.14/2004 pentru reglementarea modului şi condiţiilor de valorificare a bunurilor intrate, potrivit legii, în proprietatea privată a statului, transmis cu adresa PLx118 din 12 martie 2008 şi înregistrat sub nr.23/83 din 13 martie 2008.
Avizul comisiei urmează să fie transmis Comisiei pentru buget, finanţe şi bănci care este sesizată în fond. 
Senatul în calitate de primă Cameră sesizată a adoptat proiectul de lege,  în şedinţa din 5 martie 2008.
Consiliul Legislativ, cu adresa nr. 78/22.01.2008 a avizat favorabil  proiectul de Lege, cu unele observaţii şi propuneri.

Proiectul de ordonanţă de urgenţă are ca obiect de reglementare modificarea şi completarea Ordonanţei Guvernului nr.14/2004 pentru reglementarea modului şi condiţiilor de valorificare a bunurilor intrate, potrivit legii, în proprietatea privată a statului, aprobată cu modificări prin Legea nr.274/2007 şi care prevede distrugerea  bunurilor care aduc atingere unui drept de proprietate intelectuală de către comisia de preluare şi distrugere convocată prin decizia instituţiei publice deţinătoare. Astfel, urmează să fie deblocat procesul de distrugere a bunurilor care aduc atingere drepturilor de proprietate intelectuală, comisia menţionată funcţionând pe lângă deţinătorii bunurilor. 

 Ca urmare a modificării preconizate, urmează să se plătească drepturi de import şi asupra bunurilor necomunitare intrate în proprietatea privată a statului atribuite cu titlu gratuit şi să se stabilească prin hotărâre a Guvernului, a contravenţiilor şi sancţiunilor aplicabile pentru nerespectarea prevederilor ordonanţei susmenţionate.

Examinarea proiectului de lege  a avut loc în şedinţa comisiei din data de 15 aprilie 2008.

La dezbaterile asupra proiectului de lege a participat domnul Oană Codruţ Gabriel, consilier la Ministerul Economiei şi Finanţelor.

În urma  dezbaterilor, membrii comisiei au hotărât cu majoritate de voturi să avizeze favorabil proiectul de lege.
În raport de obiectul şi conţinutul său proiectul de Lege face parte din categoria legilor ordinare.
Potrivit prevederilor Constituţiei României, republicată, Camera decizională pentru acest proiect de Lege este Camera Deputaţilor .
PREŞEDINTE,

Iulian IANCU

                 Consilier parlamentar,



Viorica Petraşcu 

